Fyrsta risamót ársins í golfi kvenna hófst í Kaliforníu í Bandaríkjunum í gær. Sigurvegari mótsins frá því í fyrra, Mirim Lee frá Suður-Kóreu, er þremur höggum frá efsta sætinu eftir fyrsta hring.
Risamótin í golfi kvenna eru fimm og er ANA Inspiration, sem hófst á Mission Hills-vellinum í Kaliforníu í gær, fyrsta mót ársins. Patty Tavatanakit frá Tælandi er í efsta sætinu eftir fyrstu 18 holurnar en hún lék hringinn á sex höggum undir pari og tapaði ekki höggi, en Tavatanakit situr í 103. sæti heimslistans. Mirim Lee, sem tryggði sér sigurinn á mótinu í bráðabana í fyrra, fékk fjóra fugla og einn skolla á hringnum og er á þremur höggum undir pari. Efsta kona heimslistans, Jin Young Ko frá Suður-Kóreu lék einnig á þremur höggum undir pari og eru þær Lee jafnar í áttunda sæti fyrir annan hringinn í dag. Mótinu lýkur á sunnudag en sigurvegarinn vinnur sér inn tæplega 60 milljóna íslenskra króna.
Körfuboltamaðurinn Tryggvi Snær Hlinason er kominn í 8-liða úrslit Meistaradeildar Evrópu í körfubolta en lið hans Zaragoza vann 19 stiga sigur á tékkneska liðinu Nymburk í gærkvöld, 90-71. Tryggvi lék lítið í gær en skoraði tvö stig og tók tvö fráköst í leiknum. Zaragoza er í toppsæti riðilsins emð fjóra sigra í fimm leikjum. Spilað var í NBA-deildinni í körfubolta í nótt og voru alls sjö leikir á dagskrá. Mesta spennan var í viðureign San Antonio Spurs og Atlanta Hawks en leikurinn var tvíframlengdur. Atlanta vann að lokum fimm stiga sigur, 134-129, og er Atlanta nú í 7. sæti Austurdeildarinnar.
Körfuboltamaðurinn Tryggvi Snær Hlinason er kominn í 8-liða úrslit Meistaradeildar Evrópu í körfubolta. Fyrsta risamót ársins í golfi kvenna hófst í Kaliforníu í Bandaríkjunum í gær